פולה (עיר)

פּוּלה (בקרואטית: Pula) היא העיר הגדולה ביותר במחוז איסטריה שבצפון קרואטיה, אך לא בירת המחוז. לעיר מסורת ארוכה של ייננות, דיג ותיירות. העיר הייתה גם מרכז אדמיניסטרטיבי מאז תקופת רומא העתיקה, והיא ניכרת כיום באתריה הרומיים.

היסטוריה
תקופה מוקדמת
עדות מוכיחה שכבר לפני מיליון שנה חיו באזור קבוצה של בני אדם המשויכים למין הנכחד הומו ארקטוס.
בשנת 177 לפנה"ס נכבשה איסטריה בידי הרומאים, שבין השנים 27 לפנה"ס ו-68 לספירה בנו את האמפיתיאטרון המרכזי בעיר, וביצרו את העיר בחומה עם 10 שערים שכמה מהם עוד שרדו. במהלך תקופת שלטונו של ספטימוס סוורוס בעיר שונה שם העיר לראס פובליקה פולנסיס. ב-354 הייתה העיר למקום הוצאתו להורג של הקיסר קונסטנטיוס גאלוס. בשנת 425 נהייתה העיר למרכז של הבישופות, ומספר מבנים דתיים שנותרו מהתקופה מעידים על כך.
שמאל|ממוזער|250px|האמפיתיאטרון הרומי בפולה הוא כיום אתר תיירות וארכאולוגיה מרכזי בעיר

ימי הביניים
לאחר נפילת האימפריה הרומית המזרחית, העיר וסביבתה הותקפו בידי האוסטרוגותים וכמעט נהרסו בידיו של אודואקר. בין השנים 493–538 שלטו האוסטרוגותים על העיר, ומשנת 540 עד 751 הייתה נתונה העיר לשליטתה של העיר רוונה שבאיטליה, שהייתה המרכז הביזנטי של איטליה באותה העת. במהלך השלטון של רוונה, פולה נהייתה לנמל חשוב של הצי הביזנטי וחלק בלתי נפרד מהאימפריה הביזנטית. במאה ה-6 הביזנטים בנו בעיר את קפלת סנט מרי פורמוזה.
ימין|ממוזער|250px|קפלת סנט מרי פורמוזה הביזנטית

מ-788 הייתה פולה נתונה לשליטת הפרנקים תחת קרל הגדול. ב-1148 נמסרה העיר לוונציאנים ושנתיים לאחר מכן נשבעה אמונים לרפובליקה הוונציאנית, וכך נהפכה לנכס ונציאני. בשנת 1192 נכבשה העיר בידי הפיזנים אך הושבה לוונציה זמן קצר לאחר מכן.

הרפובליקה של ונציה, נפוליאון ואימפריית הבסבורג
במהלך המאות ה-14, ה-15, וה-16 הותקפה פולה בידי הרפובליקה של ג'נובה, הונגריה ובית הבסבורג ובמהלך המלחמות התושבים חלו בטיפואיד, דבר ומלריה. בסביבות 1750 נשארו רק 3,000 תושבים בעיר פולה, שאדמותיה היו מכוסות בעשבים שוטים ובקיסוסים.

עם תבוסת הרפובליקה הוונציאנית ב-1797, העיר נהייתה לחלק ממונכריית הבסבורג. העיר נפלשה שוב לאחר שהצרפתים הביסו את האוסטרים, והעיר השתייכה לממלכת איטליה, שהייתה מדינת חסות של הקיסרות הראשונה.

האימפריה האוסטרו-הונגרית וסיפוח לאיטליה
ב-1813 עברה פולה לחיקי האימפריה האוסטרית (מאוחר יותר האימפריה האוסטרו-הונגרית), ובתקופה זו חזרה העיר לשגשג. ב-1859 המעגן הגדול של פולה הפך לבסיס הראשי של חיל הים ולמרכז לבניית ספינות. מעמדה של העיר הפך מעיר קטנה עם אתרים עתיקים ומפוארים לעיר תעשייתית.

במלחמת העולם הראשונה הפכה העיר לבסיס המרכזי ומספנה לספינות המלחמה והצוללות האוסטרו-הונגריות וכוחות נוספים של חיל הים.
שמאל|ממוזער|250px|ספינות מלחמה אוסטרו-הונגריות בפולה
לאחר קריסתה של אוסטרו-הונגריה ב-1918, סופחו פולה וכל מחוז איסטריה לאיטליה במסגרת הסכם שלום.

תחת ממשלת איטליה הפשיסטית של בניטו מוסוליני, לא-איטלקים, ובמיוחד תושבים קרואטים שהגיעו לפולה תחת שלטון אוסטרו-הונגריה, התמודדו עם דיכוי פוליטי ותרבותי חמור משום שנאלצו להשתלב בממלכת איטליה וללמוד איטלקית. רבים עזבו את העיר וחזרו ליוגוסלביה, שזה עתה נוצרה. לאחר קריסת איטליה הפשיסטית ב-1943, ובמהלך מלחמת העולם השנייה, נכבשה העיר על ידי הוורמאכט הגרמני, ונשארה בסיס לצוללות. כתוצאה מכך סבלה העיר מהפצצות חוזרות ונשנות של בעלות הברית בין השנים 1942 ו-1944. פולה הפכה לחלק מהאזור המבצעי החוף האדריאטי הגרמני בראשותו של אודילו גלובוצניק. בתקופה זו היו התנאים באזור קשים, ואנשים שסייעו לפרטיזנים באזור נעצרו, גורשו ואף הוצאו להורג.

לאחר מלחמת העולם השנייה ועד היום
לאחר 1945 ובמשך שנים אחדות, נוהלה פולה בידי האומות המאוחדות. בין דצמבר 1946 וספטמבר 1947, החליטו רוב תושבי העיר האיטלקיים להגר לאיטליה. לאחר מכן הפך השם פולה לשמה הרשמי של העיר. לאחר התמוטטותה של יוגוסלביה ב-1992, נהייתה העיר לחלק מקרואטיה המודרנית.

אתרי העיר
ימין|ממוזער|250px|מקדש אוגוסטוס בפורום הרומי של פולה
שמאל|ממוזער|250px|קשת סרגיוס
העיר ידועה בעיקר בשל האתרים העתיקים הרבים שנשתמרו בה, בהם:

האמפיתיאטרון הרומי

האמפיתיאטרון הוא האתר העיקרי בפולה והשריד הארכאולוגי המרכזי בקרואטיה, יחד עם סלונה שליד ספליט. האמפיתיאטרון נבנה בין השנים 27 לפנה"ס ו-68 לספירה והוא השישי בגודלו בכל העולם. כיום אנשים רבים מופיעים בקונצרטים שנערכים בתיאטרון. תחילה האמפי נבנה מעץ בשנים 2 עד 14, והוחלף באמפיתיאטרון מאבן.

מקדש אוגוסטוס

האתר המרכזי בפורום הרומי של פולה הוא מקדש אוגוסטוס, מקדש שמור היטב המוקדש לקיסר הרומי הראשון אוגוסטוס. האמפי נבנה כנראה בין השנים 2 ו-14 לספירה, ממש כמו הגרסה הראשונה של האמפיתיאטרון. תחת שלטון הביזנטים הפך המקדש לכנסייה ומאוחר יותר לאסם. ב-1944 פצצה של בעלות הברית פגעה במקדש וכמעט הרסה אותו כליל. שלוש שנים לאחר הפגיעה, ב-1947 המבנה שוקם. כיום במקום מוצגים פסלים רומיים.

קשת סרגיוס

קשת סרגיוס היא שער הניצחון רומי, ככל הנראה היחיד מסוגו בקרואטיה. הקשת שימשה כאחד מהשערים בחומת העיר. בנייתה מומנה מכספה של סַלביה פּוֹסטוּמה סרגיה, רעייתו של אחד האחים לבית סרגיה , הטריבון לפידוס שהשתתף בקרב אקטיום, ומכאן שמו של השער. השער משך את תשומת לבם של אומנים רבים, בהם מיכלאנג'לו.

הקתדרלה של פולה וכנסיית ס.מריה דל קאנטו
שמאל|ממוזער|250px|קתדרלת מריה הקדושה ומגדל הפעמונים
קתדרלת מריה הקדושה בפולה היא הקתדרלה המרכזית בעיר, ויחד עם הבזיליקה האופרזיאנית בפורץ' היא אחד משני מושביה של ההגמוניה של פורץ' ופולה. הקתדרלת ממוקמת בצד הדרומי של מפרץ פולה למרגלות הגבעה עם המצודה הוונציאנית מהמאה ה-17.
ממוזער|פסיפס בכנסיית סנטה מריה דל קאנטו בפולה
בכנסיית סנטה מריה דל קאנטו (Santa Maria del Canneto) מצוי פסיפס מרשים מהמאה השישית לספירה. הפסיפס מזכיר באופיו את המוזאיקות המוצגות במאוזוליאום על-שם גאלה פלאצ'ידיה ברוונה.
ימין|ממוזער|250px|המרינה של פולה

הקהילה היהודית
תיעוד לנוכחות יהודים בעיר פולה קיים מהמאה ה-14 והם עסקו במסחר, בבנקאות ובהלוואות בריבית. ב-1427 הוקם בנק בבעלות יהודית. לעיר היגרו משפחות אמידות מאזור הסן בגרמניה ומהן ניתן לציין את משפחת קומפרינו. עד המלחמות הנפוליאוניות זכו בני הקהילה לרווחה, אך לאחריהן עזבו המשפחות האמידות בעיקר לטריאסטה וגם לערים מרכזיות נוספות בחצי האי האפניני. ב-1900 התגוררו בפולה 112 יהודים ונסמכו על קהילה טריאסטה.

 ערים תאומות 




ראו גם
 אוניברסיטת פולה

קישורים חיצוניים




הערות שוליים

*
קטגוריה:קרואטיה: ערים
פולה
קטגוריה:מקומות שעל שמם כוכב לכת מינורי